**РЕШЕНИЕ № ПВ – 158 -ПР/2015 год.**

**за преценяване на необходимостта от извършване на оценка на въздействието върху околната среда**

**На основание**: чл.93, ал.1 и ал.5 от Закона за опазване на околната среда (ЗООС); чл.7 ал.1 и чл.8, ал.1 от *Наредбата за условията и реда за извършване на оценка на въздействието върху околната среда* (Наредба за ОВОС), чл.31, ал.4 и ал.6 от Закона за биологичното разнообразие (ЗБР); чл.40, ал.3 и ал.4, във връзка с чл.2, ал.1, т.1 от *Наредбата за условията и реда на извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони* (Наредба за ОС), представена писмена документация от Възложителя по Приложение № 2 към чл.6 от Наредбата за ОВОС и по чл.10, ал.1 и ал.2 от Наредбата за ОС, становище от РЗИ Пловдив

**Р Е Ш И Х**

**да не се извършва** оценка на въздействието върху околната среда за

**инвестиционно предложение**: **„Вътрешно преустройство на съществуващи сгради в Пивоварна-бирария“,** което няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитени зони

**Местоположение:** в имот с идентификатор 51127.201.43, с. Нареченски бани, община Асеновград

Възложители: П. Белчев, Ю.-Белчева

**Характеристика на инвестиционното предложение:**

Инвестиционното предложение касае преустройството на съществуващи сгради и създаването на нова микропивоварна с триапаратна варилна инсталация и класическа ферментация, с възможност за производство на с възможност за производство на максимум 95 m3/година нефилтрирано и непастьоризирано пиво, разделено в няколко асортимента. Отделните асортименти ще бъдат уникални по характера на приложените технологични режими и суровини. Производственият процес ще включва етапите на класическата пивоварна технология, а именно: смилане на малца, майшуване, филтрация на малцовата каша, варене и охмеляване на пивната мъст, отделяне на горещи утайки, охлаждане и посяване на пивната мъст с чиста култура пивни дрожди, главна ферментация, доферментиране и съзряване на пивото, пакетиране.

Не се налага изграждането на нова или промяна на съществуващата пътна инфраструктура. За водоснабдяване и заустване на отпадъчните води ще се използува налична селищна ВиК мрежа.

Инвестиционното предложение /ИП/ попада в обхвата на т. 7, буква “г“ от Приложение № 2 на Закона за опазване на околната среда /ДВ.бр.91 /2002 год./ и чл.2, ал.1, т. 1 от Наредбата за ОС, като съгласно разпоредбата на чл. 93, ал.1, т. 1 от ЗООС подлежи на процедура по преценяване на необходимостта от извършване на ОВОС.

Имотът, в който ще се развива инвестиционното предложение **попада в границите на защитена зона BG0001031 „Родопи Средни”,** включена в списъка за опазване на природните местообитания и на дивата флора и фауна, приета от МС с Решение №661/16.10.2007 г. (ДВ бр.85/2007 г.).

До момента на издаване на писмото защитената зона BG0001031 „Родопи Средни” не е обявена със заповед на министъра на околната среда и водите.

**Инвестиционното предложение подлежи на оценка за съвместимостта му с предмета и целите на опазване на защитените зони по реда на чл.**.31 ал.4 във връзка с ал.1 от Закона за биологичното разнообразие.

След преглед на представената информация и на основание чл.40, ал.3 от Наредбата по ОС, въз основа на критериите по чл.16 от нея е извършена преценка за вероятната степен на отрицателно въздействие, според която **предвид местоположението, характера и мащаба** **инвестиционното предложение, реализацията му няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитената зона**

**мотиви:**

 **I. Характеристика на предлаганото строителство, дейности, технологии: обем, производителност, мащабност, взаимовръзка и кумулиране с други предложения, ползване на природни ресурси, генерирани отпадъци,** замърсяване и дискомфорт на околната среда, както и риск от инциденти.

Строителството включва функционално преустройство на помещенията и монтаж на технологично оборудване. Предвижда се производство на нефилтрирано и непастьоризирано (живо) пиво, което следва да бъде опаковано в КЕГ и стъклени бутилки от 0,5 и 1 dm3. Технологичните процеси започват с приемане и контролиране на основните суровини, гарантиращо качество и безопасност на готовия продукт. Смилането на малца има за цел създаването на максимален контакт между малца и водата. Това е предпоставка за нормалното протичане на следващия етап – майшуване. Той превръща в разтворима форма основните вещества в малца – нишесте и белтъчни вещества и осигурява преминаването им в състава на пивната мъст, като разградни нискомолекулни вещества – захари, аминокиселини и други. Получената малцова каша се филтрира с цел разделяне на пивната мъст от малцовите трици. Получената пивна мъст се вари, при което се внася и хмела. При варенето се постига практическа стерилност на мъстта, подходяща горчивина, аромат, цвят и концентрация. Сварената пивна мъст се подлага на контролирана алкохолна ферментация чрез чиста култура пивни дрожди. В резултат зеленото пиво се отличава като нискоалкохолна, естествено газирана напитка. Допълнителното оформяне на вкусово-ароматичните качества и догазиране се извършва чрез следващия етап – доферментиране и съзряване. Технологична и питейно-битова вода ще се осигури от наличната селска водопроводна мрежа.

Производствени отпадъци: От 100 kg малц се получават средно 115 ÷ 130 kg малцови трици с влагосъдържание около 80 %. Малцовите трици ще се продават за храна на животни.

● За строителството и експлоатацията на бъдещия обект не е необходимо изграждане на нова пътна инфраструктура. Ще се използува наличната улична мрежа.

● Предвид неголемия капацитет на производството, в хода на експлоатация на обекта не се предполага значително замърсяване и дискомфорт на околната среда. При строителството се очаква известно шумово натоварване на околната среда. То ще бъде минимално, локализирано в рамките на ограничен район.

 **II. Местоположение в това число чувствителност на средата, съществуващото ползване на земята, относително наличие на подходящи територии, качеството и регенеративната способност на природните ресурси в района:**

* Предвид характера на предлаганата дейност при осъществяването на инвестиционното предложение и последващата експлоатация, не се очаква нарушаване на качеството и регенеративната способност на природните ресурси в района.

 **III. Способността за асимилация на екосистемата в естествената околна среда**:

* Имот №51127.201.43 землище на с. Нареченски бани, община Асеновград, в който ще се реализира инвестиционното предложение е с трайно предназначение на територията –„Урбанизирана“ и с начин на трайно ползване – „за друг вид застрояване“. Същият е застроен и се предвижда вътрешно преустройство на сградите. Липсват данни в имота да са налични природни местообитания и местообитания на видовете, предмет на опазване в защитената зона.
* С реализацията на инвестиционното предложение не се очаква увреждане, унищожаване или фрагментация на природни местообитания и местообитания на видовете, предмет на опазване в защитената зона.
* Реализацията на ИП няма вероятност да доведе до намаляване числеността и плътността на популациите на видовете, предмет на опазване в защитената зона и до намаляване на благоприятния им природозащитен статус.
* Инвестиционното предложение ще се реализира извън границите на защитена територия, съгласно Закона за защитените територии.
* Предвид извършения анализ на фактическата обстановка в района на инвестиционното предложение, не се очакват значителни кумулативни въздействия върху защитената зона.
* Не се очаква генериране на емисии и отпадъци в количества, които да окажат значително отрицателно въздействие върху защитената зона.

 **IV. Характеристика на потенциалните въздействия- териториален обхват, засегнато население, включително трансгранични въздействия, същност, големина, комплексност, вероятност, продължителност, честота, обратимост**:

* Териториалният обхват на въздействие в резултат на осъществяването на инвестиционното предложение, предвид неголемия капацитет на производство (95 м3/год. продукция) може да се определи, като ограничен и локален в рамките на площадката.
* При спазване на технологичните изисквания не се очаква неблагоприятно въздействие върху компонентите и факторите на околната среда и върху човешкото здраве.
* Реализацията на предложението не предполага трансгранично въздействие.
* Въздействието в резултат на експлоатацията на бъдещия обект ще бъде дълготрайно, съгласно срока на експлоатацията му.
* С писмо изх. № 6155/13.10.2015г. РЗИ - Пловдиве определила липсата на здравен риск при реализация на инвестиционното намерение.

 **V. Обществен интерес към предложението за строителство, дейности или технологии :**

* Съобразно изискванията на чл.4, ал. 2 от Наредбата за ОВОС Възложителят е уведомил за своето инвестиционно предложение кметовете на община Асеновград и с. Нареченски бани, както и засегнатото население чрез обяви на информационно табло и общински сайт.
* Осигурен е обществен достъп до информацията по приложение № 2 по реда на чл. 6, ал. 9 от Наредбата за ОВОС. С писмо изх. № 08-07-327/1/02.10.2015г. Кметство Нареченски бани изразява несъгласие с предвижданата дейност. В РИОСВ Пловдив са постъпили и възражения от жители на с. Нареченски бани – съседи на имота, в който ще се развива ИП.
* С писмо изх. № ОВОС 1054/09.10.2015г. възраженията са препратени на РЗИ Пловдив за становище по компетентност относно определянето на необходимостта от извършване на ОВОС по отношение на степента на значимост на въздействието и риска за човешкото здраве. Отговорът на РЗИ Пловдив (с писмо изх. № 6155/13.10.2015г.) определя **липсата на здравен риск при реализация на инвестиционното намерение.**

**При следното условие:**

Заустването на формираните отпадъчни води да се извърши съобразно изискванията на Наредба 7 от 14.10.2000г. за условията и реда на заустване на производствени отпадъчни води в канализационните системи на населени места.

**Настоящото Решение се отнася само за конкретно заявеното предложение и в посочения капацитет**.

**Решението не отменя задълженията на Възложителя за изпълнение на изискванията на Закона за опазване на околната среда и други специални закони и подзаконови нормативни актове и не може да служи като основание за отпадане на отговорността съгласно действащата нормативна уредба.**

**При промяна на инвестиционното предложение, на Възложителя или на някои от обстоятелствата, при които е било издадено настоящето Решение, Възложителят /новият Възложител/ трябва да уведоми РИОСВ гр. Пловдив до 14 дни след настъпване на измененията.**

**Настоящото Решение губи правно действие, ако в срок 5 години от датата на влизането му в сила не е започнало осъществяването на инвестиционното предложение.**

**Решението може да бъде обжалвано чрез РИОСВ- Пловдив пред Министъра на околната среда и водите и/ или Административен съд– Пловдив в 14-дневен срок от съобщаването му на заинтересованите лица и организации по реда на Административно- процесуалния кодекс.**

 **Доц. Стефан Шилев 14.12.2015г.**

 *Директор на РИОСВ - Пловдив*